CELEX: 52018PC0326
Language: sl
Date: 2018-05-02
Title: Predlog UREDBA SVETA o načinih in postopkih za dajanje lastnih sredstev iz naslovov skupne konsolidirane osnove za davek od dohodkov pravnih oseb, sistema Evropske unije za trgovanje z emisijami in odpadne plastične embalaže, ki se ne reciklira, na razpolago ter ukrepih za zagotavljanje denarnih sredstev

EVROPSKA KOMISIJA
            Bruselj, 2.5.2018
            COM(2018) 326 final
            2018/0131(NLE)
            Predlog
            UREDBA SVETA
            o načinih in postopkih za dajanje lastnih sredstev iz naslovov skupne konsolidirane osnove za davek od dohodkov pravnih oseb, sistema Evropske unije za trgovanje z emisijami in odpadne plastične embalaže, ki se ne reciklira, na razpolago ter ukrepih za zagotavljanje denarnih sredstev
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Cilj tega predloga je v skladu s členom 322(2) Pogodbe o delovanju Evropske unije opredeliti določbe, ki so potrebne za določitev načinov in postopkov, s katerimi države članice dajo Komisiji na razpolago nova lastna sredstva. Ta nova lastna sredstva, ki so določena v členu 2(1)(c), (d) in (e) predloga Komisije za sklep Sveta o sistemu virov lastnih sredstev Evropske unije
                     1
                  , so sredstva iz naslovov skupne konsolidirane osnove za davek od dohodkov pravnih oseb, sistema Evropske unije za trgovanje z emisijami in odpadne plastične embalaže, ki se ne reciklira. Ta uredba dopolnjuje Uredbo Sveta (EU, Euratom) št. 609/2014
                     2
                  , ki se bo še naprej uporabljala za obstoječa lastna sredstva. 
               
               
                  Predlagani novi sklep o virih lastnih sredstev ohranja in spreminja obstoječe tri vrste lastnih sredstev, tj. tradicionalna lastna sredstva, spremenjeno različico lastnih sredstev iz naslova davka na dodano vrednost in lastna sredstva iz naslova bruto nacionalnega dohodka.
               
               
                  Poleg tega predlog sklepa o virih lastnih sredstev uvaja tri nove vrste lastnih sredstev, in sicer iz naslovov skupne konsolidirane osnove za davek od dohodkov pravnih oseb, sistema EU za trgovanje z emisijami in odpadne plastične embalaže, ki se ne reciklira.
               
               
                  S praktično ureditvijo, predlagano v tej uredbi, se izvaja sistem, določen v predlaganem sklepu o virih lastnih sredstev, in dopolnjuje sedanji sistem virov lastnih sredstev, in sicer tako, da bo prilagojen novim lastnim sredstvom. Predlagana uredba se nanaša na izračun, določitev in dajanje novih lastnih sredstev na razpolago, shranjevanje dokazil, upravno sodelovanje, račune lastnih sredstev, časovni razpored za dajanje teh sredstev na razpolago ter za popravke in prilagoditve, po potrebi pa tudi na določbe o denarnih sredstvih. 
               
               
                  Poleg tega predlog določa izračun veljavne stopnje za lastna sredstva iz naslova bruto nacionalnega dohodka, ki dopolnjuje člen 5 Uredbe (EU, Euratom) št. 609/2014. Znesek bruto nacionalnega dohodka bi bilo treba izračunati, ko so znani zneski vseh drugih lastnih sredstev, finančnih prispevkov za dodatne programe na področju raziskav in tehnološkega razvoja ter drugih prihodkov. S tem bi se zagotovila dopolnilna narava lastnih sredstev iz naslova bruto nacionalnega dohodka, ki dopolnjujejo zneske proračuna EU, ki jih ni mogoče doseči z drugimi lastnimi sredstvi ali drugimi viri prihodkov v proračun Unije.
               
               
                  Lastna sredstva se glede na to, kako se z njimi ravna v proračunskem ciklu, delijo na dve kategoriji. Nekatere postavke prihodkov se posodabljajo v skladu z razvojem dogodkov šele v poznejši fazi (v primerjavi z zneski, predvidenimi v proračunu, sprejetem na začetku proračunskega leta), kot so na primer lastna sredstva iz naslovov davka na dodano vrednost in bruto nacionalnega dohodka, ki trenutno spadajo v to kategorijo. Nekatere druge postavke prihodkov, kot so carinske dajatve, pa se ne posodabljajo. Predlagana nova lastna sredstva bi prav tako spadala v eno od teh kategorij in ne bi zahtevala sprememb postopka. Lastna sredstva iz naslovov skupne konsolidirane osnove za davek od dohodkov pravnih oseb in odpadne plastične embalaže bi se posodabljala glede na dejansko sporočene in preverjene podatke, ko bi bili ti na voljo. Po drugi strani pa se lastna sredstva iz prihodkov od dražb v okviru sistema EU za trgovanje z emisijami v poznejši fazi ne bi posodabljala ali prilagajala, podobno kot pri carinskih dajatvah. Ker bi bil prispevek iz naslova bruto nacionalnega dohodka edina „izravnalna postavka“, bi se ohranilo proračunsko ravnotežje.
               
               
                  Svetovalni odbor bo v celoti vključen v napovedi za vsa lastna sredstva.
               
            
            
               Ta uredba po določbah odraža Uredbo (EU, Euratom) št. 609/2014 in se sklicuje nanjo skozi celotno besedilo.
            
            
               
                  V skladu s četrtim odstavkom člena 311 Pogodbe o delovanju Evropske unije so določbe o dajanju lastnih sredstev na razpolago dopolnjene z uredbo o določitvi izvedbenih ukrepov za sistem virov lastnih sredstev Unije. Te določbe, ki sicer niso neposredno povezane z dajanjem lastnih sredstev na razpolago, so opredeljene v predlogu uredbe Sveta o določitvi izvedbenih ukrepov za sistem virov lastnih sredstev
                     3
                  , ki bo razveljavila in nadomestila obstoječo Uredbo (EU, Euratom) št. 608/2014
                     4
                  .
               
               
                  Ta pobuda je del širšega zakonodajnega svežnja o lastnih sredstvih, ki ga je Komisija predlagala skupaj z uredbo o večletnem finančnem okviru za obdobje 2021–2027
                     5
                  . Vključuje zgoraj navedeni sklep o virih lastnih sredstev, uredbo o novih izvedbenih ukrepih za obstoječa in nova lastna sredstva ter spremembo
                     6
                   uredbe o lastnih sredstvih iz naslova davka na dodano vrednost
                     7
                  . Pobuda ni del programa ustreznosti predpisov.
               
               
                  Predlagani sklep o virih lastnih sredstev vključuje nova lastna sredstva, pri čemer člen 6(3) predloga določa, da morajo države članice dati Komisiji na razpolago sredstva iz člena 2(1)(a), (b), (c), (d), (e) in (f) v skladu s predpisi, sprejetimi na podlagi člena 322(2) Pogodbe o delovanju Evropske unije. Uredba (EU, Euratom) št. 609/2014 se nanaša na obstoječa lastna sredstva iz člena 2(1)(a), (b) in (f) sklepa, predlagana uredba pa na nova lastna sredstva iz člena 2(1)(c), (d) in (e) sklepa. 
               
               
                  Poleg tega se za določitev veljavne stopnje za dopolnilna lastna sredstva iz naslova bruto nacionalnega dohodka predlaga nov člen, ki dopolnjuje člen 5 Uredbe (EU, Euratom) št. 609/2014. V skladu s predlaganim členom se prihodki iz lastnih sredstev iz naslovov skupne konsolidirane osnove za davek od dohodkov pravnih oseb, sistema EU za trgovanje z emisijami in odpadne plastične embalaže dodajo prihodkom iz tradicionalnih lastnih sredstev in lastnih sredstev iz naslova davka na dodano vrednost, da se izračuna tisti del proračuna, ki ga krijejo lastna sredstva iz naslova bruto nacionalnega dohodka. 
               
               
                  Predlog Komisije je podrobneje pojasnjen v oddelku 5.
               
            
            
               •Skladnost z veljavnimi predpisi s področja zadevne politike
            
            
               
                  Pravna podlaga za sklep o virih lastnih sredstev je tretji odstavek člena 311 Pogodbe o delovanju Evropske unije. Četrti odstavek člena 311 in člen 322(2) Pogodbe sta pravna podlaga za akte, ki bodo določali izvedbene ukrepe za sistem virov lastnih sredstev in njihovo dajanje na razpolago.
               
               
                  Pravna podlaga za to uredbo je člen 322(2) Pogodbe o delovanju Evropske unije (PDEU). Ta uredba je navedena tudi v členu 6 novega sklepa o virih lastnih sredstvih (člen 8 Sklepa 2014/335/EU, Euratom o sistemu virov lastnih sredstev
                     8
                  ). Dopolnjuje sedanjo Uredbo (EU, Euratom) št. 609/2014 o načinih in postopkih za dajanje tradicionalnih lastnih sredstev ter lastnih sredstev iz naslovov DDV in BND na razpolago. Poleg tega je povezana z uredbo o določitvi izvedbenih ukrepov za sistem virov lastnih sredstev (sedanja Uredba (EU, Euratom) št. 608/2014 in predlagana uredba o novih izvedbenih ukrepih).
               
            
         
         
            
               •Skladnost z drugimi politikami Unije
            
            
               
                  Glede na naravo lastnih sredstev je njihovo upravljanje odvisno od pravilnega izvajanja drugih politik Unije: 
               
            
            
               –tradicionalna lastna sredstva (večinoma carinske dajatve) so povezana s carinsko unijo,
            
            
               –lastna sredstva iz naslovov davka na dodano vrednost in skupne konsolidirane osnove za davek od dohodkov pravnih oseb so povezana z enotnim trgom in politiko obdavčevanja,
            
            
               –lastna sredstva iz naslovov sistema EU za trgovanje z emisijami in odpadne plastične embalaže so povezana s politikami Unije na področju okoljskih in podnebnih ukrepov.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Pravna podlaga za to uredbo je člen 322(2) Pogodbe o delovanju Evropske unije (PDEU). Ta uredba je navedena tudi v členu 6 novega sklepa o virih lastnih sredstev (člen 8 Sklepa 2014/335/EU, Euratom o sistemu virov lastnih sredstev).
               
            
            
               •Subsidiarnost (za neizključno pristojnost) 
            
            
               
                  Glede na naravo proračuna Unije in lastnih sredstev, ki predstavljajo prihodke v proračun, države članice same ne morejo vzpostaviti sistema virov lastnih sredstev in ureditve za njihovo dajanje na razpolago, zaradi česar ju je treba vzpostaviti na ravni Unije.
               
            
            
               •Sorazmernost
            
            
               
                  Ta predlog nove uredbe dopolnjuje obstoječe določbe in jih prilagaja novim lastnim sredstvom. Zaradi vključitve novih lastnih sredstev v sklep o virih lastnih sredstev je potrebna posodobljena zakonodaja, ki vključuje določbe o njihovem dajanju na razpolago ter ki posodablja in izboljšuje obstoječe določbe.
               
               
                  Glede na to, da je v interesu Unije in njenih držav članic, da se zagotovi dobro delovanje sistema virov lastnih sredstev, so načini za njihovo dajanje na razpolago zasnovani tako, da omogočajo nemoteno sodelovanje med Unijo in državami članicami.
               
            
            
               •Izbira instrumenta
            
            
               
                  Člen 322(2) Pogodbe o delovanju Evropske unije ne določa instrumenta, ki ga je treba uporabiti
                     9
                  . Vendar člen 8 Sklepa 2014/335/EU, Euratom in člen 6 predlaganega sklepa o virih lastnih sredstev določata, da morajo države članice dati Komisiji na razpolago sredstva v skladu s predpisi, sprejetimi na podlagi člena 322(2) Pogodbe o delovanju Evropske unije.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               
                  Obrazložitveni memorandum k predlogu sklepa Sveta o sistemu virov lastnih sredstev Evropske unije vsebuje več informacij o nedavnih poročilih in dokumentih, v katerih je analizirana potreba po reformi sistema virov lastnih sredstev.
               
               
                  Zato je potrebna nova uredba o dajanju lastnih sredstev na razpolago, saj se sedanja Uredba (EU, Euratom) št. 609/2014 nanaša le na tradicionalna lastna sredstva ter lastna sredstva iz naslovov davka na dodano vrednost in bruto nacionalnega dohodka, medtem ko predlagani sklep o virih lastnih sredstev uvaja nova lastna sredstva, za katera so potrebne določbe o njihovem dajanju na razpolago.
               
               
                  Predlog izhaja iz že veljavnih določb, saj prilagaja sistem, ki je že uveden na podlagi Uredbe Sveta (EU, Euratom) št. 609/2014, novim lastnim sredstvom. Poleg tega dopolnjuje ustrezno zakonodajo o novih lastnih sredstvih in se sklicuje nanjo. Zato bo predlog predstavljal nadaljevanje že uvedenega sistema, ki bo razširjen na nova lastna sredstva.
               
               
                  Ta predlog ni del programa ustreznosti predpisov. Namenjen je državam članicam in ne mikro, malim ali srednjim podjetjem ali drugim zainteresiranim stranem. Načeloma je nevtralen, kar zadeva sektorsko konkurenčnost Unije ali mednarodno trgovino, ter nima posledic za varstvo temeljnih pravic.
               
            
         
         
            
               4.PRORAČUNSKE POSLEDICE
            
            
               Proračunske posledice tega predloga in zakonodajnega svežnja o lastnih sredstvih so podrobno navedene v oceni finančnih posledic zakonodajnega predloga, priloženi temu predlogu. Z uvedbo novih lastnih sredstev se lahko spremenjeni sistem virov lastnih sredstev izvaja na enaki ravni upravnih odobritev in kadrovskih virov kot sedanji sistem.
            
            
               5.DRUGI ELEMENTI
            
            
               
                  O uporabi zakonodaje o lastnih sredstvih, vključno z načini in postopki za njihovo dajanje na razpolago, se redno razpravlja v Svetovalnem odboru za lastna sredstva.
               
               
                  Predlog Komisije se lahko povzame na naslednji način:
               
               
                  Poglavje I „Splošne določbe“
               
               
                  Člen 2 predloga („Shranjevanje dokazil“): določbe so enake določbam člena 3 Uredbe (EU, Euratom) št. 609/2014, pri čemer se razlikuje med določbami o virih lastnih sredstev iz naslova sistema Evropske unije za trgovanje z emisijami (ki so podobne določbam, ki se uporabljajo za tradicionalna lastna sredstva) ter določbami o lastnih sredstvih iz naslovov skupne konsolidirane osnove za davek od dohodkov pravnih oseb in odpadne plastične embalaže (ki so podobne določbam, ki se uporabljajo za lastna sredstva iz naslovov davka na dodano vrednost in bruto nacionalnega dohodka).
               
               
                  Člen 3 predloga („Upravno sodelovanje“) odraža člen 4 Uredbe (EU, Euratom) št. 609/2014.
               
               
                  Člen 4 predloga („Učinek na lastna sredstva iz naslova bruto nacionalnega dohodka“) zagotavlja dopolnilno naravo lastnih sredstev iz naslova bruto nacionalnega dohodka. Dopolnjuje člen 5 Uredbe (EU, Euratom) št. 609/2014 tako, da določa, da se znesek lastnih sredstev iz naslova bruto nacionalnega dohodka izračuna po tem, ko se dodajo prihodki iz vseh drugih (že obstoječih in novih) lastnih sredstev. Poleg tega zagotavlja, da se pri knjiženju lastnih sredstev iz naslova bruto nacionalnega dohodka na račune in njihovem dajanju na razpolago upoštevajo bruto znižanja, odobrena v novem sklepu o virih lastnih sredstev.
               
               
                  Poglavje II „Računi lastnih sredstev“
               
               
                  Člen 5 predloga („Knjiženje na račune in poročanje“) odraža člen 6 Uredbe (EU, Euratom) št. 609/2014 in ga prilagaja potrebam novih lastnih sredstev.
               
               
                  Člen 6 predloga („Računovodski popravki za lastna sredstva iz naslova sistema Evropske unije za trgovanje z emisijami“) odraža člen 7 Uredbe (EU, Euratom) št. 609/2014, pri čemer prilagaja ta lastna sredstva določbam obstoječega člena o tradicionalnih lastnih sredstvih, saj sta si vrsti lastnih sredstev podobni.
               
               
                  Poglavje III „Izračun lastnih sredstev“
               
               
                  Členi 7, 8 in 9 se nanašajo na metode za izračun lastnih sredstev iz naslovov skupne konsolidirane osnove za davek od dohodkov pravnih oseb, sistema Evropske unije za trgovanje z emisijami in odpadne plastične embalaže. Brati jih je treba v povezavi s členom 1 predloga Komisije za uredbo Sveta o določitvi izvedbenih ukrepov za sistem virov lastnih sredstev Evropske unije, ki določa veljavne vpoklicne stopnje.
               
               
                  Poglavje IV „Dajanje lastnih sredstev na razpolago“
               
               
                  Člen 10 predloga („Ureditev z ministrstvi za finance in ureditev knjiženja“) se nanaša na člen 9 Uredbe (EU, Euratom) št. 609/2014.
               
               
                  Člena 11 in 12 se nanašata na dajanje novih lastnih sredstev na razpolago. Kot je bilo že pojasnjeno, se za lastna sredstva iz naslova sistema Evropske unije za trgovanje z emisijami uporabljajo določbe, ki se uporabljajo tudi za tradicionalna lastna sredstva (glej člen 10 Uredbe (EU, Euratom) št. 609/2014). Vendar se za lastna sredstva iz naslovov skupne konsolidirane osnove za davek od dohodkov pravnih oseb in odpadne plastične embalaže uporabljajo določbe, ki se uporabljajo za lastna sredstva iz naslovov davka na dodano vrednost in bruto nacionalnega dohodka (glej člen 10a Uredbe (EU, Euratom) št. 609/2014).
               
               
                  Člen 13 predloga („Prilagoditve lastnih sredstev iz naslovov skupne konsolidirane osnove za davek od dohodkov pravnih oseb in odpadne plastične embalaže iz preteklih proračunskih let“) prilagaja določbe člena 10b Uredbe (EU, Euratom) št. 609/2014, ki se uporabljajo za lastna sredstva iz naslovov davka na dodano vrednost in bruto nacionalnega dohodka. Po novem bosta v letni obračun, pri katerem se napovedi primerjajo s prvimi dejanskimi podatki, vključeni dve novi vrsti lastnih sredstev. V drugi fazi se skupni znesek obračuna porazdeli med države članice glede na njihov delež BND (pobot). Člen navaja tudi, da se popravki ali prilagoditve po inšpekcijskih pregledih dajo na razpolago na datum, ki ga določi Komisija. Zneski, ki izhajajo iz rezultatov inšpekcijskih pregledov, ne bodo vključeni v letni obračun. 
               
               
                  Člen 14 („Zgodnejše knjiženje dvanajstin“) odraža člen 10a(2) Uredbe (EU, Euratom) št. 609/2014 ter se uporablja za lastna sredstva iz naslovov skupne konsolidirane osnove za davek od dohodkov pravnih oseb in odpadne plastične embalaže.
               
               
                  Člen 15 („Obresti na zneske, dane na razpolago z zamudo“) odraža člen 12 Uredbe (EU, Euratom) št. 609/2014. Obresti se obračunajo za vsako zamudo pri dajanju lastnih sredstev iz naslova sistema EU za trgovanje z emisijami na razpolago, kot to velja za tradicionalna lastna sredstva. Kar zadeva lastna sredstva iz naslovov skupne konsolidirane osnove za davek od dohodkov pravnih oseb in odpadne plastične embalaže, kot to velja za pravna sredstva iz naslovov davka na dodano vrednost in bruto nacionalnega dohodka, obstaja izčrpen seznam razlogov, zaradi katerih je treba plačati obresti.
               
            
         
         
            
               
                  Poglavje V „Upravljanje denarnih sredstev“
               
               
                  Člen 16 „Zahteve pri upravljanju denarnih sredstev in izvrševanje plačilnih nalogov“ se nanaša na člena 14 in 15 Uredbe (EU, Euratom) št. 609/2014.
               
               
                  Poglavje VI „Končne določbe“
               
               
                  Člen 17 predloga („Postopek v odboru“) določa izvedbena pooblastila, ki se prenesejo na Komisijo v skladu z Uredbo (EU) št. 182/2011.
               
               
                  Člen 18 predloga („Prehodne določbe“) opredeljuje določbe za prehodno obdobje. 
               
               
                  Člen 19 predloga („Začetek veljavnosti“) določa, da bo ta uredba začela veljati hkrati s sklepom o virih lastnih sredstev. Uredba se bo za lastna sredstva iz naslovov sistema EU za trgovanje z emisijami in odpadne plastične embalaže uporabljala retroaktivno od 1. januarja 2021. Kar zadeva lastne vire iz naslova skupne konsolidirane osnove za davek od dohodkov pravnih oseb, se te določbe uporabljajo od drugega leta po koncu obdobja za prenos direktive o skupni konsolidirani osnovi za davek od dohodkov pravnih oseb.
                  
            
            
               2018/0131 (NLE)
            
            
               Predlog
            
            
               UREDBA SVETA
            
            
               o načinih in postopkih za dajanje lastnih sredstev iz naslovov skupne konsolidirane osnove za davek od dohodkov pravnih oseb, sistema Evropske unije za trgovanje z emisijami in odpadne plastične embalaže, ki se ne reciklira, na razpolago ter ukrepih za zagotavljanje denarnih sredstev
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 322(2) Pogodbe,
            
            
               ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
            
            
               ob upoštevanju predloga Evropske komisije,
            
            
               ob upoštevanju mnenja Evropskega parlamenta
                  10
               , 
            
            
               ob upoštevanju mnenja Evropskega računskega sodišča
                  11
               ,
            
            
               ob upoštevanju naslednjega:
            
            
               (1)Unija mora imeti lastna sredstva iz člena 2(1)(c), (d) in (e) Sklepa Sveta 20xx/xxxx/EU, Euratom
                  12
                na razpolago pod najugodnejšimi pogoji in zato bi bilo treba določiti pravila, po katerih države članice ta lastna sredstva zagotavljajo Komisiji.
            
            
               (2)Uredba Sveta (EU, Euratom) št. 609/2014
                  13
                vsebuje določbe o dajanju lastnih sredstev na razpolago in upravnih ureditvah, ki so enake kot za druga lastna sredstva in se lahko po potrebi smiselno uporabljajo.
            
            
               (3)Države članice bi morale Komisiji omogočiti dostop do dokumentov in podatkov, potrebnih za izvajanje pooblastil, ki jih ima v zvezi z lastnimi sredstvi Unije, ter ji te dokumente in podatke po potrebi poslati. Zlasti bi morale Komisiji pošiljati redna poročila o lastnih sredstvih.
            
         
         
            
               (4)Države članice bi morale biti zmožne, da Komisiji kadar koli predložijo dokazila o zbranih lastnih sredstvih.
            
            
               (5)Veljavno stopnjo lastnih sredstev iz naslova bruto nacionalnega dohodka bi bilo treba izračunati po tem, ko se dodajo prihodki iz vseh drugih lastnih sredstev iz člena 2(1)(a), (b), (c), (d) in (e) Sklepa 20xx/xxxx/EU, Euratom, finančnih prispevkov za dodatne programe na področju raziskav in tehnološkega razvoja ter drugih prihodkov.
            
            
               (6)Pri knjiženju lastnih sredstev iz naslova bruto nacionalnega dohodka na račune v skladu s tretjim pododstavkom člena 6(3) Uredbe (EU, Euratom) št. 609/2014 in dajanju teh lastnih sredstev na razpolago v skladu s členom 10a navedene uredbe bi bilo treba upoštevati bruto znižanja iz četrtega pododstavka člena 2(1) Sklepa 20xx/xxxx/EU, Euratom, odobrena Nemčiji.
            
            
               (7)Da bi se zagotovilo financiranje proračuna Unije v vseh okoliščinah, bi bilo treba za lastna sredstva iz naslovov skupne konsolidirane osnove za davek od dohodkov pravnih oseb in odpadne plastične embalaže določiti postopek, s katerim države članice v obliki mesečnih dvanajstin dajo Uniji na razpolago lastna sredstva, vknjižena v proračun, in posledično prilagodijo zneske, ki se dajo na razpolago.
            
            
               (8)Metode za izračun novih lastnih sredstev bi bilo treba jasno opredeliti skupaj z veljavnimi vpoklicnimi stopnjami, določenimi v členu 1 Uredbe Sveta (EU, Euratom) 20xx/xxxx
                  14
               .
            
            
               (9)Lastna sredstva bi bilo treba dati na razpolago v obliki vknjižbe zapadlih zneskov na račun iz člena 9 Uredbe (EU, Euratom) št. 609/2014, ki je v ta namen odprt v imenu Komisije pri ministrstvu za finance ali organu, ki ga pooblasti posamezna država članica.
            
            
               (10)Zaradi poenostavitve bi bilo treba postopek za prilagoditev lastnih sredstev iz naslovov skupne konsolidirane osnove za davek od dohodkov pravnih oseb in odpadne plastične embalaže uskladiti z določbami o prilagoditvi obstoječih lastnih sredstev. Med državami članicami bi bilo treba takoj prerazporediti celoten znesek prilagoditev.
            
            
               (11)Komisija mora imeti zadostna denarna sredstva za izpolnjevanje ureditvenih zahtev za plačila, ki so pogosta v prvih mesecih leta, če to upravičujejo zahteve po denarnih sredstvih. 
            
            
               (12)Za uresničitev ciljev Unije bi bilo treba s postopkom za izračun obresti zagotoviti predvsem, da so lastna sredstva pravočasno in v celoti dana na razpolago. Države članice bi morale plačati obresti v primeru zamude pri vknjižbi lastnih sredstev na račune. V skladu z načelom dobrega finančnega poslovodenja bi bilo treba zagotoviti, da stroški izterjave obresti na lastna sredstva, ki se dajo na razpolago z zamudo, ne presegajo zneska dolgovanih obresti.
            
            
               (13)Da bi se omogočila pravilna uporaba finančnih pravil v zvezi z lastnimi sredstvi, bi bilo treba vključiti določbe, ki zagotavljajo tesno sodelovanje med državami članicami in Komisijo.
            
            
               (14)Za zagotovitev enotnih pogojev izvajanja te uredbe bi bilo treba na Komisijo prenesti izvedbena pooblastila za določitev obrazcev za poročila o lastnih sredstvih. Navedena pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta
                  15
               .
            
            
               (15)Za sprejetje izvedbenih aktov za določitev obrazcev za poročila o lastnih sredstvih bi bilo treba zaradi tehnične narave teh aktov uporabiti svetovalni postopek. 
            
            
               (16)Zaradi doslednosti in upoštevanja člena 9 Sklepa 20xx/xxxx/EU/Euratom bi morala ta uredba začeti veljati isti dan kot navedeni sklep in bi jo bilo treba uporabljati od 1. januarja 2021. Določbe o lastnih sredstvih iz člena 2(1)(c) Sklepa 20xx/xxxx/EU, Euratom bi bilo treba uporabljati od dneva, določenega v skladu s členom 9 navedenega sklepa – 
            
            
               SPREJEL NASLEDNJO UREDBO:
            
            
               Poglavje I
            
            
               Splošne določbe
            
            
               Člen 1
            
            
               Predmet urejanja
            
            
               Ta uredba določa pravila za izračun lastnih sredstev Unije iz člena 2(1)(c), (d) in (e) Sklepa 20xx/xxxx/EU, Euratom in njihovo dajanje na razpolago Komisiji ter izračun veljavne stopnje lastnih sredstev iz naslova bruto nacionalnega dohodka iz člena 2(1)(f) navedenega sklepa.
            
            
               Člen 2
            
         
         
            
               Shranjevanje dokazil
            
            
               1.
                     Države članice sprejmejo vse ustrezne ukrepe, s katerimi zagotovijo, da se dokazila o izračunu, določitvi in dajanju lastnih sredstev iz naslova sistema Evropske unije za trgovanje z emisijami na razpolago hranijo najmanj tri koledarska leta, šteto od konca leta, na katero se ta dokazila nanašajo. 
            
            
               Države članice dokazila v zvezi z lastnimi sredstvi iz naslovov skupne konsolidirane osnove za davek od dohodkov pravnih oseb in odpadne plastične embalaže hranijo do 31. julija šestega leta po zadevnem proračunskem letu.
            
            
               2.
                     Če se pri potrjevanju dokazil iz odstavka 1 v skladu s členom 4 Uredbe (EU, Euratom) 20xx/xxx izkaže, da je potreben popravek ali prilagoditev, se ta dokazila hranijo še dovolj dolgo po roku iz odstavka 1, da se lahko popravek ali prilagoditev izvede in spremlja.
            
            
               3.
                     Kadar se spor med državo članico in Komisijo v zvezi z obveznostjo dajanja določenega zneska lastnih sredstev iz člena 2(1)(c), (d) in (e) Sklepa 20xx/xxxx/EU, Euratom na razpolago reši, in sicer sporazumno ali z odločbo Sodišča Evropske unije, pošlje država članica Komisiji dokazila, potrebna za sprejetje ustreznih nadaljnjih finančnih ukrepov, v dveh mesecih po rešitvi spora.
            
            
               Člen 3
            
            
               Upravno sodelovanje
            
            
               1.
                     Vse države članice sporočijo Komisiji:
            
            
               (a)imena služb ali agencij, ki so odgovorne za izračun ali določitev, zbiranje, dajanje na razpolago in nadzor lastnih sredstev, ter temeljne določbe v zvezi z vlogo in delovanjem teh služb in agencij;
            
            
               (b)splošne določbe zakonov in drugih predpisov ter določbe v zvezi z računovodskim postopkom za izračun ali določitev, zbiranje in dajanje lastnih sredstev na razpolago ter za nadzor s strani Komisije;
            
            
               (c)natančen naziv vseh upravnih in računovodskih evidenc, v katere se vnesejo lastna sredstva, zlasti evidenc, ki se uporabljajo za pripravo računov iz člena 5.
            
            
               Komisijo je treba takoj obvestiti o vsaki spremembi teh nazivov ali določb iz prvega pododstavka.
            
            
               2.
                     Komisija na zahtevo ene države članice pošlje informacije iz odstavka 1 vsem državam članicam.
            
            
               Člen 4
            
            
               Učinek na lastna sredstva iz naslova bruto nacionalnega dohodka
            
            
               1.
                     Za določitev enotne stopnje iz člena 5 Uredbe (EU, Euratom) št. 609/2014 se prihodki iz člena 2(1)(c), (d) in (e) Sklepa 20xx/xxxx/EU, Euratom dodajo prihodkom iz člena 2(1)(a) in (b) navedenega sklepa, da se izračuna tisti del proračuna, ki ga krijejo lastna sredstva iz naslova bruto nacionalnega dohodka.
            
            
               2.
                     Za bruto znižanje, odobreno Nemčiji, iz četrtega pododstavka člena 2(1) Sklepa 20xx/xxxx/EU, Euratom se uporabljata tretji pododstavek člena 6(3) in člen 10a Uredbe (EU, Euratom) št. 609/2014.
            
            
               Poglavje II
            
            
               Računi lastnih sredstev
            
            
               Člen 5
            
         
         
            
               Knjiženje na račune in poročanje
            
            
               1.
                     Račune lastnih sredstev vodi ministrstvo za finance posamezne države članice oziroma javni subjekt, ki opravlja podobne naloge (v nadaljnjem besedilu: ministrstvo za finance), ali nacionalna centralna banka posamezne države članice. Ti računi so razčlenjeni po vrstah sredstev.
            
            
               2.
                     Za namene računovodstva lastnih sredstev se mesec ne konča pred 13. uro zadnjega delovnega dne v mesecu, v katerem so bila lastna sredstva izračunana ali določena.
            
            
               3.
                     Dvanajstine lastnih sredstev iz naslovov skupne konsolidirane osnove za davek od dohodkov pravnih oseb in odpadne plastične embalaže se knjižijo na račune prvi delovni dan vsakega meseca.
            
            
               Zneski lastnih sredstev iz naslova sistema Evropske unije za trgovanje z emisijami za določen mesec se knjižijo na račune prvi delovni dan drugega meseca, ki sledi mesecu, v katerem so bili emisijski kuponi prodani na dražbi ali v katerem so bili izdani prehodni brezplačni emisijski kuponi za posodobitev energetskega sektorja.
            
            
               Rezultat izračuna iz člena 13 se knjiži letno. 
            
            
               4.
                     Vsaka država članica v roku iz drugega pododstavka odstavka 3 pošlje Komisiji mesečno poročilo o računih lastnih sredstev iz naslova sistema Evropske unije za trgovanje z emisijami. 
            
            
               5.
                     Vsaka država članica Komisiji do 15. aprila vsako leto pošlje letno poročilo z napovedjo in oceno lastnih sredstev iz člena 2(1)(c), (d) in (e) Sklepa 20xx/xxxx/EU, Euratom za tekoče in naslednje leto.
            
            
               Napoved za lastna sredstva iz naslova sistema Evropske unije za trgovanje z emisijami je znesek v letnem poročilu za prejšnje leto iz odstavka 6(b).
            
            
               6.
                     Vsaka država članica do 31. julija pošlje Komisiji naslednja poročila z izračunanimi zneski lastnih sredstev: 
            
            
               (a)letno poročilo za drugo leto pred tekočim letom („n–2“) z zneskom obdavčljivega dobička, ki so ga v tej državi članici prijavili davkoplačevalci, vključno z delom tega obdavčljivega dobička, pripisanega drugim državam članicam, in zneskom obdavčljivega dobička, ki so ga druge države članice pripisale državi članici prijaviteljici, v skladu s pravili Unije ter letno poročilo za drugo leto pred tekočim letom („n–2“) z izračunom zneskov lastnih sredstev v skladu s členom 7;
            
            
               (b)letno poročilo za leto pred tekočim letom („n–1“) s prihodki od dražb emisijskih kuponov iz člena 10(2)(a) Direktive 2003/87/ES, letno poročilo za preteklo leto s številom prehodnih brezplačnih emisijskih kuponov za posodobitev energetskega sektorja v skladu s členom 10c navedene direktive in njihovo tržno vrednostjo ter letno poročilo za preteklo leto z izračunom zneskov lastnih sredstev v skladu s členom 8;
            
            
               (c)letno poročilo za drugo leto pred tekočim letom („n–2“) s statističnimi podatki o teži odpadne plastične embalaže, nastale v državi članici, v kilogramih in teži te odpadne plastične embalaže, ki je bila reciklirana, v kilogramih ter letno poročilo za drugo leto pred tekočim letom („n–2“) z izračunom zneskov lastnih sredstev v skladu s členom 9. 
            
            
               Za namene točke (a) so podatki, ki jih zagotovijo države članice, omejeni na obdavčljivi dobiček davkoplačevalcev, za katere so pravila Unije o skupni konsolidirani osnovi za davek od dohodkov pravnih oseb obvezna.
            
            
               7.
                     Komisija lahko sprejme izvedbene akte, s katerimi določi obrazce za poročila o lastnih sredstvih iz odstavkov 4, 5 in 6. Ti izvedbeni akti se sprejmejo v skladu s svetovalnim postopkom iz člena 17(2).
            
            
               Člen 6
            
            
               Računovodski popravki za lastna sredstva iz naslova sistema Evropske unije za trgovanje z emisijami
            
            
               Za lastna sredstva iz naslova sistema Evropske unije za trgovanje z emisijami iz člena 2(1)(d) Sklepa 20xx/xxxx/EU, Euratom nadaljnji popravki poročil za določeno leto, ki jih pošljejo države članice, po 31. decembru tretjega leta po zadevnem letu niso več mogoči, razen v točkah, za katere je pred tem datumom Komisija ali zadevna država članica poslala obvestilo.
            
            
               Poglavje II
            
            
               Izračun lastnih sredstev
            
         
         
            
               Člen 7
            
            
               Izračun lastnih sredstev iz naslova skupne konsolidirane osnove za davek od dohodkov pravnih oseb
            
            
               1.
                     Vsaka država članica vsako leto izračuna lastna sredstva iz naslova skupne konsolidirane osnove za davek od dohodkov pravnih oseb iz člena 2(1)(c) Sklepa 20xx/xxxx/EU, Euratom tako, da uporabi enotno vpoklicno stopnjo, določeno v členu 1(2) Uredbe (EU, Euratom) 20xx/xxxx, za delež obdavčljivega dobička, pripisanega zadevni državi članici v skladu s pravili Unije o skupni konsolidirani osnovi za davek od dohodkov pravnih oseb.
            
            
               2.
                     Znesek lastnih sredstev iz naslova skupne konsolidirane osnove za davek od dohodkov pravnih oseb za eno leto se določi na podlagi napovedi, pripravljene do 15. aprila preteklega leta. 
            
            
               Člen 8
            
            
               Izračun lastnih sredstev iz naslova sistema Evropske unije za trgovanje z emisijami
            
            
               1.
                     Vsaka država članica izračuna lastna sredstva iz naslova sistema Evropske unije za trgovanje z emisijami iz člena 2(1)(d) Sklepa 20xx/xxxx/EU, Euratom tako, da uporabi enotno vpoklicno stopnjo, določeno v členu 1(3) Uredbe (EU, Euratom) 20xx/xxxx, za znesek, ki predstavlja prihodke od emisijskih kuponov pravic, prodanih na dražbi, iz člena 10(2)(a) Direktive 2003/87/ES in tržno vrednost prehodnih brezplačnih emisijskih kuponov za posodobitev energetskega sektorja v skladu s členom 10c(3) navedene direktive.
            
            
               2.
                     Lastna sredstva iz odstavka 1 se izračunajo mesečno in preračunajo v nacionalne valute po zadnjih veljavnih menjalnih tečajih v koledarskem letu pred referenčnim obdobjem, kakor so objavljeni v seriji C Uradnega lista Evropske unije. 
            
            
               Člen 9
            
            
               Izračun lastnih sredstev iz naslova odpadne plastične embalaže, ki se ne reciklira
            
            
               1.
                     Lastna sredstva iz naslova odpadne plastične embalaže, ki se ne reciklira, iz člena 2(1)(e) Sklepa 20xx/xxxx/EU, Euratom se izračunajo tako, da se enotna vpoklicna stopnja iz člena 1(4) Uredbe (EU, Euratom) 20xx/xxxx uporabi za razliko med težo odpadne plastične embalaže, nastale v državi članici v danem letu, in težo te odpadne plastične embalaže, ki se reciklira.
            
            
               2.
                     Za vsako državo članico se lastna sredstva iz naslova odpadne plastične embalaže izračunajo v eurih.
            
            
               3.
                     Znesek lastnih sredstev iz naslova odpadne plastične embalaže, ki se ne reciklira, za eno leto se določi na podlagi napovedi, pripravljene do 15. aprila preteklega leta.
            
            
               Poglavje IV
            
            
               Dajanje lastnih sredstev na razpolago
            
            
               Člen 10
            
            
               Ureditev z ministrstvi za finance in ureditev knjiženja
            
            
               Za lastna sredstva iz člena 2(1)(c), (d) in (e) Sklepa 20xx/xxxx/EU, Euratom se smiselno uporablja člen 9 Uredbe (EU, Euratom) št. 609/2014.
            
            
               Člen 11
            
            
               Dajanje lastnih sredstev iz naslovov skupne konsolidirane osnove za davek od dohodkov pravnih oseb in odpadne plastične embalaže, ki se ne reciklira, na razpolago
            
         
         
            
               1.
                     Zneski, izračunani v skladu s členoma 7 in 9 za vsako koledarsko leto, se knjižijo prvi delovni dan vsakega meseca. Ti zneski znašajo eno dvanajstino ustreznih skupnih zneskov v proračunu, preračunanih v nacionalne valute po zadnjih veljavnih menjalnih tečajih v koledarskem letu pred proračunskim letom, kakor so objavljeni v seriji C Uradnega lista Evropske unije.
            
            
               2.
                     Zneski iz odstavka 1 se knjižijo na račun iz člena 9(1) Uredbe (EU, Euratom) št. 609/2014 prvi delovni dan v mesecu.
            
            
               3.
                     Za vsako spremembo enotne vpoklicne stopnje lastnih sredstev iz člena 2(1)(c) in (e) Sklepa 20xx/xxxx/EU, Euratom je potrebno dokončno sprejetje spremembe proračuna in zaradi vsake take spremembe se prilagodijo dvanajstine, knjižene na račun iz člena 9(1) Uredbe (EU, Euratom) št. 609/2014 od začetka proračunskega leta.
            
            
               Te prilagoditve se izvedejo pri prvem knjiženju po dokončnem sprejetju spremembe proračuna, če je ta sprejeta pred 16. dnem v mesecu. V nasprotnem primeru se izvedejo pri drugem knjiženju po dokončnem sprejetju spremembe proračuna. Z odstopanjem od člena 11 finančne uredbe se te prilagoditve knjižijo na računih za proračunsko leto, na katero se nanaša zadevna sprememba proračuna.
            
            
               4.
                     Izračun dvanajstin za januar vsakega proračunskega leta temelji na zneskih iz predloga proračuna iz člena 314(2) Pogodbe o delovanju Evropske unije (PDEU), preračunanih v nacionalne valute po prvih veljavnih menjalnih tečajih po 15. decembru koledarskega leta pred proračunskim letom; prilagoditev se izvede z vknjižbo za naslednji mesec.
            
            
               5.
                     Če najpozneje dva tedna pred vknjižbo za januar naslednjega proračunskega leta proračun še ni dokončno sprejet, države članice prvi delovni dan vsakega meseca, vključno z januarjem, knjižijo eno dvanajstino zneska lastnih sredstev iz člena 2(1)(c) in (e) iz zadnjega dokončno sprejetega proračuna; prilagoditev se izvede na prvi datum knjiženja po dokončnem sprejetju proračuna, če je ta sprejet pred 16. dnem v mesecu. V nasprotnem primeru se prilagoditev izvede na drugi datum knjiženja po dokončnem sprejetju proračuna. 
            
            
               Člen 12
            
            
               Dajanje lastnih sredstev iz naslova sistema Evropske unije za trgovanje z emisijami na razpolago
            
            
               Zneski, izračunani v skladu s členom 8, se knjižijo na račun iz člena 9(1) Uredbe (EU, Euratom) št. 609/2014 prvi delovni dan drugega meseca, ki sledi mesecu, v katerem bi morali biti zneski izračunani.
            
            
               Člen 13
            
            
               Prilagoditve lastnih sredstev iz naslovov skupne konsolidirane osnove za davek od dohodkov pravnih oseb in odpadne plastične embalaže iz preteklih proračunskih let
            
            
               1.
                     Vsaki državi članici se na podlagi letnega poročila iz člena 5 v letu, ki sledi letu, v katerem je bilo to poročilo predloženo, knjiži v breme ali dobro znesek, izračunan na podlagi razlike med zneski v napovedi za dano leto in poročilom z dejanskimi zneski za tisto leto.
            
            
               2.
                     Komisija za vsako državo članico izračuna razliko med zneski, ki so rezultat prilagoditev iz odstavka 1, in rezultatom zmnožka skupnih zneskov prilagoditev z deležem bruto nacionalnega dohodka te države članice v bruto nacionalnem dohodku vseh držav članic, kakor se uporablja 15. januarja za veljavni proračun za leto, ki sledi letu, v katerem so bili predloženi podatki za prilagoditve (v nadaljnjem besedilu: neto znesek).
            
            
               Za namene tega izračuna se zneski preračunavajo med nacionalno valuto in eurom po zadnjih veljavnih menjalnih tečajih v koledarskem letu pred letom vknjižbe na račune, kakor so objavljeni v seriji C Uradnega lista Evropske unije.
            
            
               Komisija obvesti države članice o zneskih, ki so rezultat tega izračuna, pred 1. februarjem leta, ki sledi letu, v katerem so bili predloženi podatki za prilagoditve. Vsaka država članica vknjiži neto znesek na račun iz člena 9(1) Uredbe (EU, Euratom) št. 609/2014 prvi delovni dan meseca junija istega leta.
            
            
               3.
                     Za vsak popravek ali prilagoditev po inšpekcijskih pregledih poročil iz člena 5 za pretekla proračunska leta je potreben poseben popravek ali prilagoditev vknjižb na račun iz člena 9(1) Uredbe (EU, Euratom) št. 609/2014. Ta prilagoditev je na voljo na datum, ki ga določi Komisija.
            
            
               4.
                     Po 31. juliju šestega leta po danem proračunskem letu sprememb ni več mogoče upoštevati, razen v točkah, za katere je v tem roku Komisija ali država članica poslala obvestilo.
            
            
               5.
                     Postopki iz tega člena pomenijo prihodke za proračunsko leto, v katerem se vknjižijo na račun iz člena 9(1) Uredbe (EU, Euratom) št. 609/2014.
            
            
               Člen 14
            
            
               Zgodnejše knjiženje dvanajstin
            
         
         
            
               Komisija lahko za posebne potrebe plačevanja odhodkov [EKJS v skladu z Uredbo (EU) št. 1307/2013 Evropskega parlamenta in Sveta
                  16
               ] in odvisno od stanja kratkoročnih likvidnostnih sredstev Unije pozove države članice, da v prvem četrtletju proračunskega leta do dva meseca prej knjižijo dvanajstino ali del dvanajstine zneskov v proračunu za lastna sredstva iz naslovov skupne konsolidirane osnove za davek od dohodkov pravnih oseb in odpadne plastične embalaže. 
            
            
               Komisija lahko ob upoštevanju tretjega pododstavka za posebne potrebe plačevanja odhodkov [evropskih strukturnih in investicijskih skladov v skladu z Uredbo (EU) št. 1303/2013 Evropskega parlamenta in Sveta
                  17
               ] in odvisno od stanja kratkoročnih likvidnostnih sredstev Unije pozove države članice, da v prvih šestih mesecih proračunskega leta knjižijo prej največ dodatno polovico ene dvanajstine zneskov v proračunu za lastna sredstva iz naslovov skupne konsolidirane osnove za davek od dohodkov pravnih oseb in odpadne plastične embalaže.
            
            
               Skupni znesek, ki ga lahko države članice v skladu s prvim in drugim pododstavkom na poziv Komisije vknjižijo prej v istem mesecu, v nobenem primeru ne presega zneska, ki ustreza dodatnima dvema dvanajstinama.
            
            
               Po prvih šestih mesecih zahtevane mesečne vknjižbe ne smejo presegati ene dvanajstine lastnih sredstev iz naslovov skupne konsolidirane osnove za davek od dohodkov pravnih oseb in odpadne plastične embalaže, hkrati pa morajo ostati v mejah zneskov, ki so v ta namen predvideni v proračunu.
            
            
               Komisija o tem obvesti države članice vnaprej, in sicer najpozneje dva tedna pred zahtevanim knjiženjem v skladu s prvim in drugim pododstavkom.
            
            
               Komisija dovolj zgodaj obvesti države članice, da namerava zahtevati vknjižbo, in sicer najpozneje šest tednov pred zahtevanim knjiženjem v skladu z drugim pododstavkom.
            
            
               Za te vnaprejšnje vknjižbe se uporablja odstavek 4 člena 11, ki se nanaša na znesek, ki se knjiži vsako leto januarja, oziroma odstavek 5 člena 11, če proračun pred začetkom proračunskega leta še ni dokončno sprejet.
            
            
               Člen 15
            
            
               Obresti na zneske, dane na razpolago z zamudo
            
            
               1.
                     Za vsako zamudo pri knjiženju lastnih sredstev iz naslova sistema Evropske unije za trgovanje z emisijami na račun iz člena 9(1) Uredbe (EU, Euratom) št. 609/2014 zadevna država članica plača obresti.
            
            
               2.
                     Za lastna sredstva iz naslovov skupne konsolidirane osnove za davek od dohodkov pravnih oseb in odpadne plastične embalaže, ki se ne reciklira, se obresti plačajo samo v zvezi z zamudami pri knjiženju:
            
            
               (a)
                     zneskov iz člena 11;
            
            
               (b)
                     zneskov, ki so rezultat izračuna iz prvega odstavka člena 13 v trenutku, določenem v tretjem pododstavku drugega odstavka navedenega člena;
            
            
               (c)
                     zneskov, ki so rezultat posebnih prilagoditev iz člena 13(3);
            
            
               (d)
                     zneskov, ki nastanejo zato, ker država članica ni posredovala podatkov; obresti na prilagoditve, ki so rezultat popravkov, izvedenih zaradi neposredovanja podatkov, se računajo od prvega delovnega dne meseca junija v letu, ki sledi letu, v katerem se je iztekel rok, ki ga je izrecno določila Komisija.
            
            
               3.
                     Zneski obresti, nižji od 500 EUR, se ne izterjajo.
            
            
               4.
                     Obresti se zaračunajo po obrestnih merah in pogojih iz člena 12(4) in (5) Uredbe (EU, Euratom) št. 609/2014.
            
            
               5.
                     Za plačilo obresti iz odstavkov 1 in 2 tega člena se smiselno uporablja člen 9(2) in (3) Uredbe (EU, Euratom) št. 609/2014.
            
            
               Poglavje V
            
            
               Upravljanje denarnih sredstev
            
         
         
            
               Člen 16
            
            
               Zahteve pri upravljanju denarnih sredstev in izvrševanje plačilnih nalogov
            
            
               Za lastna sredstva iz člena 2(1)(c), (d) in (e) Sklepa 20xx/xxxx/EU, Euratom se smiselno uporabljata člena 14 in 15 Uredbe (EU, Euratom) št. 609/2014. 
            
            
               Poglavje VI
            
            
               Končne določbe
            
            
               Člen 17
            
            
               Postopek v odboru
            
            
               1.
                     Komisiji pomaga Svetovalni odbor za lastna sredstva, ustanovljen na podlagi člena 9 Uredbe (EU, Euratom) 20xx/xxxx. Ta odbor je odbor v smislu Uredbe (EU) št. 182/2011.
            
            
               2.
                     Pri sklicevanju na ta odstavek se uporablja člen 4 Uredbe (EU) št. 182/2011.
            
            
               Člen 18
            
            
               Prehodne določbe
            
            
               1.
                     Lastna sredstva iz člena 2(1)(c) Sklepa 20xx/xxxx/EU, Euratom se izračunajo in dajo na razpolago od datuma iz petega odstavka člena 9 navedenega sklepa. Države članice zagotovijo prvo napoved za ta lastna sredstva za prvo leto uporabe določb o lastnih sredstvih do 15. aprila predhodnega leta.
            
            
               2.
                     Pred zadnjim dnem meseca po začetku veljavnosti vsaka država članica predloži Komisiji izračun v skladu s členom 8 za obdobje od januarja 2021 do meseca pred začetkom veljavnosti te uredbe. Za preostale mesece v letu, v katerem začne veljati ta uredba, in v letu, ki mu sledi, se napoved zneska lastnih sredstev iz člena 2(1)(d) Sklepa 20xx/xxxx/EU, Euratom predloži najpozneje zadnji dan meseca po začetku veljavnosti te uredbe.
            
            
               3.
                     Pred zadnjim dnem meseca po začetku veljavnosti te uredbe vsaka država članica Komisiji predloži letno poročilo z zneskom lastnih sredstev iz člena 2(1)(e) Sklepa 20xx/xxxx/EU, Euratom za vsako leto od leta 2021 naprej, za katero so na voljo statistični podatki za izračun iz člena 9 te uredbe. Za preostala leta do leta po začetku veljavnosti se napoved zneska lastnih sredstev iz člena 2(1)(e) Sklepa 20xx/xxxx/EU, Euratom predloži najpozneje zadnji dan meseca po začetku veljavnosti te uredbe.
            
            
               Člen 19
            
            
               Začetek veljavnosti
            
            
               Ta uredba začne veljati na dan začetka veljavnosti Sklepa 20xx/xxxx/EU, Euratom.
            
            
               Uporablja se od 1. januarja 2021. 
            
            
               Določbe te uredbe se za lastna sredstva iz naslova skupne konsolidirane osnove za davek od dohodkov pravnih oseb uporabljajo od 1. januarja drugega leta po datumu začetka uporabe nacionalnih določb za prenos direktive Sveta o skupni konsolidirani osnovi za davek od dohodkov pravnih oseb. 
            
            
               Ta uredba je v celoti zavezujoča in se neposredno uporablja v vseh državah članicah.
            
         
         
            
               V Bruslju,
            
            
               
                     Za Svet
               
               
                     Predsednik
               
            
            
               OCENA FINANČNIH POSLEDIC ZAKONODAJNEGA PREDLOGA
            
            
               1.OKVIR PREDLOGA/POBUDE 
            
            
               1.1.Naslov predloga/pobude 
            
            
               1.2.Zadevna področja v strukturi ABM/ABB
            
            
               1.3.Vrsta predloga/pobude 
            
            
               1.4.Cilji 
            
            
               1.5.Utemeljitev predloga/pobude 
            
            
               1.6.Trajanje ukrepa in finančnih posledic 
            
            
               1.7.Načrtovani načini upravljanja 
            
            
               2.UKREPI UPRAVLJANJA 
            
            
               2.1.Pravila o spremljanju in poročanju 
            
            
               2.2.Upravljavski in kontrolni sistem 
            
            
               2.3.Ukrepi za preprečevanje goljufij in nepravilnosti 
            
            
               3.OCENA FINANČNIH POSLEDIC PREDLOGA/POBUDE 
            
            
               3.1.Zadevni razdelki večletnega finančnega okvira in odhodkovne proračunske vrstice 
            
            
               3.2.Ocenjene posledice za odhodke 
            
            
               3.2.1.Povzetek ocenjenih posledic za odhodke 
            
         
         
            
               3.2.2.Ocenjene posledice za odobritve za poslovanje 
            
            
               3.2.3.Ocenjene posledice za odobritve za upravne zadeve
            
            
               3.2.4.Skladnost z veljavnim večletnim finančnim okvirom
            
            
               3.2.5.Udeležba tretjih oseb pri financiranju 
            
            
               3.3.Ocenjene posledice za prihodke
            
            
               OCENA FINANČNIH POSLEDIC ZAKONODAJNEGA PREDLOGA
            
            
               1.OKVIR PREDLOGA/POBUDE 
            
            
               1.1.Naslov predloga/pobude 
            
            
               
                  Predlog uredbe Sveta o načinih in postopkih za dajanje lastnih sredstev iz naslovov skupne konsolidirane osnove za davek od dohodkov pravnih oseb, sistema Evropske unije za trgovanje z emisijami in odpadne plastične embalaže, ki se ne reciklira, na razpolago ter ukrepih za zagotavljanje denarnih sredstev
               
               
                  Predlog uredbe Sveta o določitvi izvedbenih ukrepov za sistem virov lastnih sredstev Evropske unije
               
               
                  Predlog uredbe Sveta o spremembi Uredbe Sveta (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost
               
            
            
               1.2.Zadevna področja v strukturi ABM/ABB
                  18
                
            
            
               
                  Proračunski prihodki EU (naslov 1 – Lastna sredstva)
               
            
            
               1.3.Vrsta predloga/pobude 
            
            
               ☑ Predlog/pobuda se nanaša na nov ukrep. 
            
            
               ◻ Predlog/pobuda se nanaša na nov ukrep na podlagi pilotnega projekta / pripravljalnega ukrepa
                  19
               . 
            
            
               ◻ Predlog/pobuda se nanaša na podaljšanje obstoječega ukrepa. 
            
            
               ◻ Predlog/pobuda se nanaša na obstoječ ukrep, preusmerjen v nov ukrep. 
            
            
               1.4.Cilji
            
            
               1.4.1.Večletni strateški cilji Komisije, ki naj bi bili doseženi s predlogom/pobudo 
            
         
         
            
               
                  Diverzifikacija proračuna EU na strani prihodkov s košarico lastnih sredstev, ki temeljijo na dopolnjevanju, za okrepitev fiskalne skladnosti, odpornosti in poštenosti ter za financiranje vrzeli v financiranju, ki je posledica izstopa Združenega kraljestva iz Unije.
               
            
            
               1.4.2.Specifični cilji in zadevne dejavnosti v strukturi ABM/ABB 
            
            
               
                  Specifični cilj št.
               
               
                  Ni relevantno
               
               
                  Zadevne dejavnosti v strukturi ABM/ABB
               
               
                  Naslov 1 – Lastna sredstva
               
            
            
               1.4.3.Pričakovani rezultati in posledice
            
            
               Navedite, kakšne posledice naj bi imel(-a) predlog/pobuda za upravičence/ciljne skupine.
            
            
               
                  Košarica novih lastnih sredstev bo zagotovila nove prihodke za proračun EU, povezala prava lastna sredstva s ključnimi politikami EU (podnebne spremembe, okoljska politika, strategija za plastiko, krožno gospodarstvo, enotni trg) ter financirala vrzel v financiranju, ki je posledica izstopa Združenega kraljestva iz Unije.
               
               
                  S košarico lastnih sredstev bi bila sestava proračuna EU na strani prihodkov bolj podobna strukturi nacionalnih proračunov.
               
            
            
               1.4.4.Kazalniki rezultatov in posledic 
            
            
               Navedite, s katerimi kazalniki se bo spremljalo izvajanje predloga/pobude.
            
            
               
                  Ta predlog naj bi zagotovil okvir za pravočasno in pravilno dajanje lastnih sredstev iz naslovov standardne stopnje davka na dodano vrednost, skupne konsolidirane osnove za davek od dohodkov pravnih oseb, sistema EU za trgovanje z emisijami in odpadne plastične embalaže na razpolago proračunu EU.
               
            
            
               1.5.Utemeljitev predloga/pobude 
            
            
               1.5.1.Potrebe, ki jih je treba zadovoljiti kratkoročno ali dolgoročno 
            
            
               
                  Za pravočasno uvedbo košarice novih lastnih sredstev bi se bilo treba pravočasno dogovoriti o pravilih za dajanje lastnih sredstev iz naslovov standardne stopnje davka na dodano vrednost, skupne konsolidirane osnove za davek od dohodkov pravnih oseb, sistema EU za trgovanje z emisijami in odpadne plastične embalaže na razpolago proračunu EU.
               
            
            
               1.5.2.Dodana vrednost ukrepanja EU
            
            
               
                  Glej točko 1.4.3.
               
            
            
               1.5.3.Spoznanja iz podobnih izkušenj v preteklosti
            
            
               
                  Ti predlogi so povezani s sklepom o lastnih sredstvih in Uredbo Sveta (EU, Euratom) št. 609/2014. Skupaj pojasnjujejo interakcijo med določbami o lastnih sredstvih ter zakonodajnimi akti o davku na dodano vrednost, skupni konsolidirani osnovi za davek od dohodkov pravnih oseb, sistemu EU za trgovanje z emisijami in odpadni plastični embalaži.
               
            
         
         
            
               1.5.4.Skladnost in možnosti sinergij z drugimi ustreznimi instrumenti
            
            
               
                  Ni relevantno
               
            
            
               1.6.Trajanje ukrepa in finančnih posledic 
            
            
               ◻ Časovno omejen(-a) predlog/pobuda: 
            
            
               –◻
                     trajanje predloga/pobude od [D. MMMM] LLLL do [D. MMMM] LLLL, 
            
            
               –◻
                     finančne posledice med letoma LLLL in LLLL. 
            
            
               ☑ Časovno neomejen(-a) predlog/pobuda:
            
            
               –izvajanje z obdobjem uvajanja od 1. januarja 2020 do 31. decembra 2020,
            
            
               –ki mu sledi polno delovanje od 1. januarja 2021.
            
            
               1.7.Načrtovani načini upravljanja
                  20
                
            
            
               ☑ Neposredno upravljanje – Komisija:
            
            
               –☑ z lastnimi službami, vključno z zaposlenimi v delegacijah Unije, 
            
            
               –◻
                     prek izvajalskih agencij. 
            
            
               ◻ Deljeno upravljanje z državami članicami. 
            
            
               ◻ Posredno upravljanje s poverjanjem nalog izvrševanja proračuna:
            
            
               –◻ tretjim državam ali organom, ki jih te imenujejo,
            
            
               –◻ mednarodnim organizacijam in njihovim agencijam (navedite),
            
            
               –◻ EIB in Evropskemu investicijskemu skladu,
            
            
               –◻ organom iz členov 208 in 209 finančne uredbe,
            
            
               –◻ subjektom javnega prava,
            
         
         
            
               –◻ subjektom zasebnega prava, ki opravljajo javne storitve, kolikor ti subjekti zagotavljajo ustrezna finančna jamstva,
            
            
               –◻ subjektom zasebnega prava države članice, ki so pooblaščeni za izvajanje javno-zasebnih partnerstev in ki zagotavljajo ustrezna finančna jamstva,
            
            
               –◻ osebam, pooblaščenim za izvajanje določenih ukrepov SZVP v skladu z naslovom V PEU in opredeljenim v zadevnem temeljnem aktu.
            
            
               –Pri navedbi več kot enega načina upravljanja je treba to natančneje obrazložiti v oddelku „opombe“.
            
            
               Opombe 
            
            
               
                  Ni relevantno
               
            
            
               2.UKREPI UPRAVLJANJA 
            
            
               2.1.Pravila o spremljanju in poročanju 
            
            
               Navedite pogostost in pogoje.
            
            
               
                  Določbe o spremljanju in poročanju v zvezi z dajanjem lastnih sredstev iz naslovov standardne stopnje davka na dodano vrednost, skupne konsolidirane osnove za davek od dohodkov pravnih oseb, sistema EU za trgovanje z emisijami in odpadne plastične embalaže na razpolago so v predlogu uredbe Sveta o določitvi izvedbenih ukrepov za sistem lastnih sredstev Evropske unije.
               
            
            
               2.2.Upravljavski in kontrolni sistem 
            
            
               2.2.1.Ugotovljena tveganja 
            
            
               
                  Tveganja se lahko pojavijo zlasti v zvezi z nepravilno določitvijo lastnih sredstev iz naslovov standardne stopnje davka na dodano vrednost, skupne konsolidirane osnove za davek od dohodkov pravnih oseb, sistema EU za trgovanje z emisijami in odpadne plastične embalaže, nepravilnim knjiženjem na račune, zamudami pri dajanju sredstev na razpolago ter računovodskimi napakami.
               
            
            
               2.2.2.Podatki o vzpostavljenem sistemu notranje kontrole
            
            
               
                  Načini kontrole so predvideni v predlogu, ki vključuje tudi posebne določbe o upravnem sodelovanju in postopke v odboru.
               
            
            
               2.2.3.Ocena stroškov in koristi kontrol ter ocena pričakovane stopnje tveganja napak 
            
            
               
                  Glej točki 2.2.1 in 2.2.2.
               
            
            
               2.3.Ukrepi za preprečevanje goljufij in nepravilnosti 
            
            
               Navedite obstoječe ali načrtovane preprečevalne in zaščitne ukrepe.
            
            
               
                  Določbe o kontroli in nadzoru za izračun lastnih sredstev iz naslovov standardne stopnje davka na dodano vrednost, skupne konsolidirane osnove za davek od dohodkov pravnih oseb, sistema EU za trgovanje z emisijami in odpadne plastične embalaže so v priloženih uredbah Sveta.
               
            
         
         
            
               3.OCENA FINANČNIH POSLEDIC PREDLOGA/POBUDE 
            
            
               3.1.Zadevni razdelki večletnega finančnega okvira in odhodkovne proračunske vrstice 
            
            
               
                  Ni relevantno. Za predlagana nova lastna sredstva ne bi smeli biti potrebni dodatni človeški viri.
               
            
            
               3.2.Ocenjene posledice za prihodke 
            
            
               –◻
                     Predlog/pobuda nima finančnih posledic za prihodke.
            
            
               –☑
                     Predlog/pobuda ima finančne posledice, kot je pojasnjeno v nadaljevanju:
            
            
               –☑
                     za lastna sredstva, 
            
            
               –◻
                     za razne prihodke. 
            
            
               v milijardah EUR (tekoče cene)
            
            
                     
                        Prihodkovna proračunska vrstica
                     
                  
                  
                     
                        Odobritve na voljo za tekoče proračunsko leto
                     
                  
                  
                     
                        Leto
                        2021
                     
                  
                  
                     
                        Leto
                        2022
                     
                  
                  
                     
                        Leto
                        2023
                     
                  
                  
                     
                        Leto
                        2024
                     
                  
                  
                     
                        Leto
                        2025
                     
                  
                  
                     
                        Leto
                        2026
                     
                  
                  
                     
                        Leto
                        2027
                     
                  
               
                     
                        Lastna sredstva iz naslova BND
                     
                  
                  
                     
                        102,7
                     
                  
                  
                     
                        101,5
                     
                  
                  
                     
                        104,7
                     
                  
                  
                     
                        101,2
                     
                  
                  
                     
                        102,6
                     
                  
                  
                     
                        104,0
                     
                  
                  
                     
                        105,5
                     
                  
                  
                     
                        107,0
                     
                  
               
                     
                        Tradicionalna lastna sredstva
                     
                  
                  
                     
                        22,8
                     
                  
                  
                     
                        24,0
                     
                  
                  
                     
                        24,7
                     
                  
                  
                     
                        25,5
                     
                  
                  
                     
                        26,4
                     
                  
                  
                     
                        27,2
                     
                  
                  
                     
                        28,1
                     
                  
                  
                     
                        28,9
                     
                  
               
                     
                        Lastna sredstva iz naslova DDV
                     
                  
                  
                     
                        17,2
                     
                  
                  
                     
                        22,4
                     
                  
                  
                     
                        23,1
                     
                  
                  
                     
                        23,8
                     
                  
                  
                     
                        24,6
                     
                  
                  
                     
                        25,4
                     
                  
                  
                     
                        26,3
                     
                  
                  
                     
                        27,1
                     
                  
               
                     
                        Lastna sredstva iz naslova skupne konsolidirane osnove za davek od dohodkov pravnih oseb
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        15,3
                     
                  
                  
                     
                        15,8
                     
                  
                  
                     
                        16,4
                     
                  
                  
                     
                        16,9
                     
                  
                  
                     
                        17,5
                     
                  
               
                     
                        Lastna sredstva iz naslova sistema EU za trgovanje z emisijami
                     
                  
                  
                     
                        –
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
                  
                     
                        3,0
                     
                  
               
                     
                        Lastna sredstva iz naslova odpadne plastične embalaže
                     
                  
                  
                     
                        –
                     
                  
                  
                     
                        6,6
                     
                  
                  
                     
                        6,6
                     
                  
                  
                     
                        6,6
                     
                  
                  
                     
                        6,7
                     
                  
                  
                     
                        6,7
                     
                  
                  
                     
                        6,7
                     
                  
                  
                     
                        6,6
                     
                  
               
               Za razne namenske prejemke navedite zadevne odhodkovne proračunske vrstice.
            
            
               
                  Ni relevantno
               
            
            
               Navedite metodo za izračun posledic za prihodke.
            
            
               
                  Glej metodo za izračun posameznih lastnih sredstev v delovnem dokumentu služb Komisije o financiranju proračuna EU – poročilo o delovanju sistema virov lastnih sredstev (SWD(2018) 172):
               
               
                  lastna sredstva iz naslova standardne stopnje DDV
                        str. 22,
               
               
                  lastna sredstva iz naslova skupne konsolidirane osnove za davek od dohodkov pravnih oseb
                        str. 25,
               
               
                  lastna sredstva iz naslova sistema EU za trgovanje z emisijami
                        str. 27,
               
               
                  lastna sredstva iz naslova odpadne plastične embalaže
                        str. 28.
               
            
         
         
            
                  
                     (1)
                  
                        COM(2018) 325 final z dne 2. maja 2018.
               
               
                  
                     (2)
                  
                        Uredba Sveta (EU, Euratom) št. 609/2014 z dne 26. maja 2014 o načinih in postopkih za dajanje tradicionalnih lastnih sredstev ter lastnih sredstev iz naslovov DDV in BND na razpolago ter ukrepih za zagotavljanje denarnih sredstev (UL L 168, 7.6.2014, str. 39).
               
               
                  
                     (3)
                  
                        COM(2018) 327 final z dne 2. maja 2018.
               
               
                  
                     (4)
                  
                        Uredba Sveta (EU, Euratom) št. 608/2014 z dne 26. maja 2014 o določitvi izvedbenih ukrepov za sistem virov lastnih sredstev Evropske unije (UL L 168, 7.6.2014, str. 29).
               
               
                  
                     (5)
                  
                        COM(2018) 322 final z dne 2. maja 2018.
               
               
                  
                     (6)
                  
                        COM(2018) 328 final z dne 2. maja 2018.
               
               
                  
                     (7)
                  
                        Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).
               
               
                  
                     (8)
                  
                        Sklep Sveta 2014/335/EU, Euratom z dne 26. maja 2014 o sistemu virov lastnih sredstev Evropske unije (UL L 168, 7.6.2014, str. 105).
               
               
                  
                     (9)
                  
                        „Svet na predlog Komisije ter po posvetovanju z Evropskim parlamentom in Računskim sodiščem določi načine in postopke, s katerimi se proračunski prihodki, predvideni v ureditvi o lastnih sredstvih Unije, dajo na voljo Komisiji, ter določi ukrepe, ki se po potrebi uporabljajo za zagotavljanje denarnih sredstev.“
               
               
                  
                     (10)
                  
                        UL C […], […], str. […]. 
               
               
                  
                     (11)
                  
                        UL C […], […], str. […].
               
               
                  
                     (12)
                  
                        Sklep Sveta 20xx/xxxx/EU, Euratom o sistemu virov lastnih sredstev Evropske unije (UL L […], […], str. […]). 
               
               
                  
                     (13)
                  
                        Uredba Sveta (EU, Euratom) št. 609/2014 z dne 26. maja 2014 o načinih in postopkih za dajanje tradicionalnih lastnih sredstev ter lastnih sredstev iz naslovov DDV in BND na razpolago ter ukrepih za zagotavljanje denarnih sredstev (UL L 168, 7.6.2014, str. 39).
               
               
                  
                     (14)
                  
                        Uredba Sveta (EU, Euratom) 20xx/xxxx z dne [DATUM] o določitvi izvedbenih ukrepov za sistem virov lastnih sredstev Evropske unije (UL L […], […], str. […]).
               
               
                  
                     (15)
                  
                        Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
               
               
                  
                     (16)
                  
                        Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).
               
               
                  
                     (17)
                  
                        Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).
               
               
                  
                     (18)
                  
                        ABM: upravljanje po dejavnostih, ABB: oblikovanje proračuna po dejavnostih.
               
               
                  
                     (19)
                  
                        Po členu 54(2)(a) oz. (b) finančne uredbe.
               
               
                  
                     (20)
                  
                        Pojasnila o načinih upravljanja in sklici na finančno uredbo so na voljo na spletišču BudgWeb: 
                  http://www.cc.cec/budg/man/budgmanag/budgmanag_en.html.